IN MEMORIAM : Prof. dr. sc. Željko Poljak (1926 – 2024)

U Zagrebu je 8. siječnja 2024. u dobi od 97 godina preminuo začasni član Hrvatskog liječničkog zbora, počasni član Hrvatskog planinarskog saveza, liječnik specijalist otorinolaringolog, alergolog, redovni profesor Medicinskog fakulteta Sveučilišta u Zagrebu, istaknuti planinarski publicist i popularizator planinarstva, dugogodišnji urednik Liječničkih novina – Prof. dr. sc. Željko Poljak.

Rođen 9. rujna 1926. u Zagrebu gdje je maturirao na Prvoj klasičnoj gimnaziji i diplomirao na Medicinskom fakultetu 1952. Pripravnički staž obavlja u Koprivnici, radi u Pljevljima (Sandžak) u domu zdravlja, specijalizira otorinolaringologiju na Klinici Šalata – KBC gdje radi do umirovljenja. Doktorat medicinskih znanosti stječe 1969. a naslov Primarius 1971.g. Na Medicinskom fakultetu Zagreb postaje asistent 1959.,docent 1971. a redovni profesor otorinolaringologije od 1980. godine. Znanstveno se najviše bavio bolestima gornjih dišnih putova, alergologijom. Dugo godina aktivan u Hrvatskom liječničkom zboru, a od 1990. g. urednik Liječničkih novina, Hrvatske liječničke komore. Naročit doprinos dao je planinarskoj publicistici, objavivši više od 10 knjiga i preko 2000 članaka iz područja planinarstva.

Za planinarsko djelovanje u zaštiti prirode primio je 1993.g iz ruku predsjednika Međunarodnog olimpijskog odbora – Antionia Samarancha priznanje „Sport and Environment“- „Sport i okoliš“.

HAZU je 2009. g objavila knjigu „Karlobaške ljekaruše“- zbirka pučkih recepata za liječenje, jedna od najstarijih u Hrvatskoj, iz 1603. koju je Prof. Poljak pronašao i sačuvao. Bio je povezan i s dvojicom blaženika. Pronašao je medicinsku dokumentaciju bl. Ivana Merza koji je 1928. preminuo na ORL klinici Šalata. Sa svojim ocem prisustvovao je suđenju kardinalu Stepincu 1946. i tako bio posljednji živući svjedok montiranoga političkog procesa protiv blaženog Stepinca o čemu je 2017. napisao članak u Glasniku Postulature blaženoga kardinala Alojzija Stepinca.

Izrazito plodan život i rad Prof. Poljaka neka nam bude stalna inspiracija! Neka mu je vječna slava i hvala, počivao u miru Božjem!